‘ชาร์ทิส’เชื่อมั่นเทงบ1.2พันล้าน
ชาร์ทิส มั่นใจการเมืองไทยไปรอดเทงบลงทุนไอทีรุกตลาดรายย่อย 900-1,200 ล้านบาท ในอีก 18 เดือนข้างหน้า
17 ส.ค. 2554

ชาร์ทิส มั่นใจการเมืองไทยไปรอดเทงบลงทุนไอทีรุกตลาดรายย่อย 900-1,200 ล้านบาท ในอีก 18 เดือนข้างหน้า
นายเลสลี เจ โมเอท ประธาน ชาร์ทิส เอเชียแปซิฟิก เปิดเผยว่า ตลาดประกันภัยในประเทศไทย มาเลเซีย ไต้หวัน ฟิลิปปินส์ เป็นตลาดที่มีศักยภาพในการเติบโตอย่างต่อเนื่อง แต่ไม่ได้หวือหวาหรือมีอัตราการเติบโตที่รวดเร็วเหมือนตลาดประกันภัยในจีน เวียดนาม และอินโดนีเซีย
นายโมเอท กล่าวว่า แม้ปีนี้ประเทศไทยจะมีการเลือกตั้ง แต่ไม่ส่งผลกระทบต่อนโยบายการทำธุรกิจ และมั่นใจว่าคนไทยจะสามารถนำพาไปสู่จุดที่ดี ซึ่ง 70 ปีที่ชาร์ทิส เข้ามาทำธุรกิจในประเทศไทยได้ผ่านการเปลี่ยนแปลงทางการเมืองไทยมาหลากหลายรูปแบบ ไม่ได้ส่งผลกระทบต่อธุรกิจแต่อย่างใด
“ปีที่ผ่านๆ มา เราเติบโตตัวเลขหลักเดียว แต่ปี 2554 เราจะเติบโตเป็นตัวเลข 2 หลัก เพราะทางผู้บริหารในไทยยืนยันว่าจะเติบโต 2 เท่าของจีดีพี แต่บอกตัวเลขไม่ได้ เพราะจะผิดกฎตลาดหลักทรัพย์อเมริกา” นายโมเอท กล่าว
นายสตีเวน บาร์เน็ต ประธานชาร์ทิส ประเทศไทย กล่าวว่า ทีมบริหารของบริษัทมีการวางแผนธุรกิจให้มีความยืดหยุ่นต่อสถานการณ์ทางการเมือง ไม่ว่าสถานการณ์จะออกมาเป็นอย่างไร จะไม่กระทบกับแผนการดำเนินงานที่วางไว้ บริษัทมีแผนจะลงทุนระบบเทคโนโลยีสารสนเทศใหม่ประมาณ 9001,200 ล้านบาท เพื่อเตรียมระบบในการเข้าถึงลูกค้าที่เป็นกลุ่มผู้ประกอบธุรกิจขนาดกลางและขนาดย่อม (เอสเอ็มอี) และ ลูกค้ารายย่อย
ทั้งนี้ ระบบไอทีใหม่ จะเชื่อมโยงต่อกับบริษัทนายหน้า ตัวแทน และทุกฝ่ายที่เกี่ยวข้องให้สามารถเข้ามาดูข้อมูล ราคา จะทำให้การพิจารณารับประกันภัย การให้บริการลูกค้ารวดเร็วมากขึ้น
นายบาร์เน็ต กล่าวว่า 2 ปีข้างหน้า บริษัทต้องการขยายฐานลูกค้ารายย่อยเป็น 70% จากปัจจุบันที่มีสัดส่วนลูกค้ารายย่อย และรายใหญ่อยู่ 50:50 จากเบี้ยประกันภัยรับในปีที่แล้ว 3,300 ล้านบาท
สำหรับกรณีที่ประเทศไทยมีความถี่จากการเกิดมหันตภัยบ่อยครั้งในระยะนี้ จะไม่ทำให้บริษัทต้องปรับราคาเบี้ยประกันภัยเพิ่มขึ้นทันที ต้องอาศัยหลายปัจจัยในการพิจารณา
"ไตรมาสแรกเรามีเบี้ยรับรวมเติบโต 15% เมื่อเทียบกับปีที่ผ่านมา ถือว่ามีระดับอัตราการเติบโตที่ดี ซึ่งเป็นผลมาจากคนไทยมีรายได้สูงขึ้น ทำให้มีทรัพย์สิน มีการเดินทาง ทำให้ต้องการประกันภัยมากขึ้น"นายบาร์เน็ต กล่าว